ประธานรัฐสภา เชื่อ 2 วัน ผ่านร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. และพรรคการเมืองได้
นายชวน หลีกภัย ประธานรัฐสภา กล่าวถึงการประชุมร่วมรัฐสภา เพื่อพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ส ส.และร่างพระราชบัญญัติประกอบรัฐธรรมนูญว่าด้วยพรรคการเมือง ว่า ทางวิป 3 ฝ่ายได้หารือร่วมกัน ได้ข้อสรุปจะประชุมกัน 2 วันคือ วันที่ 24- 25 กุมภาพันธ์นี้ โดยแต่ละฝ่ายจะได้เวลาอภิปรายไม่เกิน 6 ชั่วโมง และคาดว่า 2 วันจะพิจารณาได้แล้วเสร็จ หรืออาจจะเร็วกว่านั้น ส่วนรายละเอียดการพิจารณา จะเริ่มพิจารณาตั้งแต่ร่างพระราชบัญญัติประกอบรัฐธรรมนูญ ว่าด้วยการเลือกตั้ง ส.ส.ก่อน จนครบทั้ง 4 ฉบับ จากนั้นจึงจะพิจารณาร่างพระราชบัญญัติประกอบรัฐธรรมนูญ ว่าด้วยพรรคการเมืองต่ออีก 6 ฉบับ ส่วนการตั้งคณะกรรมาธิการขึ้นมาพิจารณาหลังรับหลักการวาระแรก จะหารือกันในที่ประชุม ว่าจะให้เป็นคณะกรรมาธิการชุดเดียวกันเลยหรือไม่ ซึ่งก็ขึ้นอยู่กับที่ประชุมจะมีมตินายชวน กล่าวว่า ไม่จำเป็นจะต้องเปิดประชุมสมัยวิสามัญ เพื่อพิจารณาร่างกฎหมายลูกทั้ง 2 ฉบับโดยเฉพาะ เพราะสามารถรับหลักการวาระแรกได้ทันในสมัยประชุมนี้ และเมื่อเปิดสมัยประชุมหน้าในเดือนพฤษภาคม ก็สามารถบรรจุวาระ 2 และ 3 เข้าสู่การพิจารณาได้ทันที ทั้งนี้ มั่นใจว่า การประชุมครั้งนี้จะไม่มีปัญหาองค์ประชุมล่ม เพราะมีสมาชิกวุฒิสภาประชุมด้วย